Прохладнэдэсхэм я IэдакъэщIэкIхэр
Ткаченкэ Андрей и цIэр зезыхьэ СурэтыщI гъуазджэхэмкIэ музейм щагъэлъагъуэ Прохладнэ къалэм и «Ренессанс» зэгухьэныгъэм хэтхэм я IэдакъэщIэкIхэр. «Кавказ - родина моя» - аращ фIащар Къэбэрдей-­Балъкъэрым и къэралыгъуэр илъэси 100 зэрырикъум траухуа выставкэм. Лэжьыгъи 140-рэ утыку къыщ­рахьащ музейм и пэшищым.
- Куэд щIауэ дыщыгъуазэщ Прох­ладнэм и художникхэм я зэ­фIэ­кIым. «Ренессанс» зэгухьэныгъэм Iэмал къыдет ди нэIуасэ сурэтыщIхэм я лэжьыгъэщIэхэм деплъыну, гъуазджэм къыхыхьа цIэщIэхэр зэдгъэ­­цIы­хуну», - жиIащ музейм и къудамэм и унафэщI Леонтьевэ Нинэ, гъэлъэ­гъуэныгъэр къыщызэIуихым. - Выс­тавкэм и фIыгъэкIэ художникхэм къехъулIащ республикэм и щIыпIэ дахэ­хэм, архитектурэ фэеплъхэм, тхыдэм теухуа я лэжьыгъэхэм гъуазджэм ди­хьэх­хэр ирагъэплъыну.
КъБР-м ЩэнхабзэмкIэ и министерствэм и Методикэ центрым и унафэщI, КъБР-м и цIыхубэ сурэтыщI Жылэ Анатолэ и псалъэм къыхигъэщащ «Ренессанс» зэгухьэныгъэр илъэс зыбжанэ хъуауэ зэринэIуасэр, я лэ­жьыгъэхэр зэрыгъэщIэгъуэныр, дапщэщи хуэдэу, я иджырей выставкэм сурэтыщI гъуазджэмкIэ мыхьэнэ зэ­риIэр.
«Ренессанс» зэгухьэныгъэм и уна­фэщI Ненашевэ Татьянэ жиIащ пандемием къыхэкIыу я гупыр илъэс ­етI­уанэ нэблэгъауэ зыщIыпIи зэ­ры­мы­кIуар, гъэлъэгъуэныгъэхэм зэры­хуэ­зэшар, я лэжьыгъэхэм сурэтыщI гъуаз­джэр фIыуэ зылъагъухэм гукъы­дэж къратамэ зэрагуапэр, дяпэкIи я зэфIэкIым, я лэжьыгъэхэм я фIагъым зэрыхагъэхъуэным зэрыхущIэкъунур.
ТЕКIУЖЬ Заретэ.
